ตลท.รับคงยากเห็น Fund Flow ไหลเข้า แนะเป็นจังหวะเข้าลงทุนถือยาว
ตลท.รับคงยากเห็น Fund Flow ไหลเข้า แนะเป็นจังหวะเข้าลงทุนถือยาว
21 ก.ค. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ขณะนี้คงยังไม่เห็นกระแสเงินทุนต่างชาติ(Fund Flow) ไหลเข้าในตลาดหุ้นไทยมากนัก เพราะการลงทุนในตลาดหุ้นอาเซียนระยะนี้ไม่ใช่เป็นทางเลือกที่ดีที่สุดเมื่อเทียบกับตลาดหุ้นทั่วโลก
แต่เมื่อเทียบกับตลาดหุ้นอื่นๆ ในภูมิภาค ถือว่าตลาดหุ้นไทยยังมีศักยภาพที่ดี ยังมีโอกาสเข้าลงทุนในลักษณะถือยาวจนไปถึงปีหน้า เนื่องจากปัจจุบันราคาหุ้นปรับตัวลดลงไปในระดับหนึ่ง และเริ่มเห็น valuation อย่างไรก็ตาม ตลาดหุ้นยังมีปัจจัยเสี่ยงอยู่ โดยเฉพาะความชัดเจนการปรับขึ้นดอกเบี้ยของธนาคารกลางสหรัฐ(เฟด)ในช่วงปลายปีนี้ หรืออย่างช้าต้นปี 59
สำหรับการทยอยประกาศงบการเงินไตรมาส 2/58 ของกลุ่มธนาคารพาณิชย์นั้น ผลประกอบการที่ออกมาถือว่ายังอยู่ในระดับที่ไม่ได้แย่กว่าที่คาดการณ์ไว้ ภาพรวมระดับหนี้ที่ไม่ก่อให้เกิดรายได้ (NPL) อยู่ในระดับ 2% ถือว่ายังสามารถบริหารจัดการได้ดี แม้ว่าไตรมาส 2/58 จะมีการตั้งสำรองสูง
นอกจากนี้ จากการที่ ตลท.ออกไปนำเสนอข้อมูลต่อนักลงทุน(โรดโชว์)ที่สิงคโปรฺ ก็ได้รับผลตอบรับที่ดี โดยนักลงทุนส่วนใหญ่ไม่ได้กังวลเรื่องใดเป็นพิเศษ แต่ส่วนใหญ่จะสอบถามเกี่ยวกับเรื่องการลงทุนด้านโครงสร้างพื้นฐานของไทย ต่อจากนี้ ตลท.ก็จะเตรียมเดินทางไปโรดโชว์ที่เมืองนิวยอร์กในช่วงเดือน ต.ค.นี้เพื่อให้มีความต่อเนื่อง    
ด้านนายธนพิศาล คูหาเปรมกิจ ประธานเจ้าหน้าที่บริหาร บล.โกลเบล็ก กล่าวว่า บริษัทยังคงเป้าดัชนีตลาดหุ้นไทย(SET Index)ในปี 58 ไว้ที่ 1,550 จุด มองการลงทุนของภาครัฐเป็นปัจจัยสนับสนุนหลัก แต่ยังต้องรอดูการอัดฉีดเม็ดเงินของรัฐบาลในรอบใหม่ว่าจะกระตุ้นการขยายตัวทางเศรษฐกิจ(GDP) ได้มากน้อยเพียงใด ขณะที่เศรษฐกิจไทยปีนี้ยังคงมีปัจจัยเสี่ยงหลายเรื่อง โดยเฉพาะปัจจัยจากต่างประเทศ ทั้งเศรษฐกิจโลกที่ชะลอตัว และมาตรการรัดเข็มขัดของบางประเทศ
ทั้งนี้ SET Index ช่วงครึ่งปีหลังนี้น่าจะยังไม่ไปไหนไกล ขณะที่ต่างชาติยังเป็นการขายสุทธิต่อเนื่อง โดยปีนี้คาดว่าปริมาณการซื้อขายจะอยู่ที่ 4-4.5 หมื่นล้านบาท อย่างไรก็ตามแนะนักลงทุนต้องสำรองทางเลือกอื่นๆ เช่น ถือครองเงินสดมากขึ้น หรือ เคลื่อนย้ายไปลงทุนในตราสารอนุพันธ์ ซึ่งก็ถือว่าเป็นทางเลือกที่ดี เนื่องด้วยนักลงทุนสามารถซื้อประกันความเสี่ยงได้ ตามระดับความเสี่ยงที่นักลงทุนพอใจ
สำหรับธุรกิจโบรกเกอร์ ปัจจุบันถือว่ามีการแข่งขันที่ดุเดือดมาก ประกอบกับช่วงปลายปีจะมีโบรกเกอร์เกิดใหม่อีก 1 โบรก ทำให้ บล.โกลเบล็ก ต้องมีการปรับตัว ซึ่งทางบริษัทจะเน้นการบริการให้ดีมากขึ้น เพื่อให้ลูกค้ามีความพึงพอใจ แต่บัญชียังไม่ได้เพิ่มมากนัก จากปัจจุบันอยู่ที่ 1.4-1.5 หมื่นบัญชี ซึ่ง 90% เป็นนักลงทุนรายย่อยส่วนที่เหลือเป็นนักลงทุนสถาบัน